Mutum-mutumi ya yi tafiya da karyayyar kafa - BBC Hausa
Mutum-mutumi ya yi tafiya da karyayyar kafa
http://www.bbc.com/hausa/news/2014/08/140801_robot_walks_broken_leg
Image caption Mutum-mutumi da karyayyar kafa
Injiniyoyi sun kara samun cigaba wajen samun injuna da za su cigaba da aiki ko da kuwa sun samu lahani ta hanyar kera wani mutum-mutumi wanda ya koya ma kansa tafiya duk da kafar sa guda ta karye.
Yayinda suka yi wani gwaji, wani mutum-mutumi da suka yi mai kafa shida, ya sake koyon tafiya cikin kasa da minti biyu.
Injiyoyin suka ce, sabuwar dabarar za ta sanya a samar da mutum-mutumi mai amfani kuma wanda zai iya zaman kansa.
Suka ce manufar yin haka don a kwaikwayi dabbobi ne wadanda suke da rauni.
Wannan hanya ta gwaji za ta yi tasiri ga mutum-mutumin da ake amfani da su a wuraren aiki da kuma dalilai na aikin soji. Mutum-mutumi zai cigaba da kai hari - ko ma wane irin lahani ya samu idan aka dubi yadda abinda mutum-mutumi na android ke yi a fina-finai na Terminator.
A cewar wani kwararre, mutum-mutumin da za su saje da yanayi, cigaba ne a fagen fasaha. Yawancin mutum-mutumi a yanzu, a masana'antu suke kuma suna wasu ayyuka ne kebabu. Masana kimiyya suna so, su mayar da mutum-mutumin ya zamanto yana fahimtar sabo da sauyin yanayi.
Dr Fumiya Lida na Jami'ar Cambridge ya ce, akwai ayyuka da suka zarce na soji kamar mutum-mutumin dake duniyar Wata ko Mars.
"kalubale na hakika da muke fuskanta wajen kera mutum-mutumi shine na yadda za a samar da mutum-mutumin da zai iya sajewa da yanayi ko ma wane iri ne," Dr Fumiya Lida din na jami'ar Cambridge ya sheida ma BBC.
"lokacinda dabbobi suka ji rauni a kafar su, sukan koyi yadda za su yi tafiya da sauran kafafuwan" a cewar masana a wani bincike. To amma lokacinda mutum-mutumi suka samu wani lahani a kafa, sai su zamo ba su da wani amfani."
Masana kimiyyar suka ce, a yanzu an kago hanyar da mutum-mutumin zai warware wannan matsalar ta hanyar kwaikwayon dabbobi wajen gane kowacce kafa ce ta karye, daga nan sai ya yi kokarin hanyar da zai yi cigaba da tafiya.
Mutum-Mutumi sun zama 'yan kallo a Korea
Gwaji da dabbobi ya dan karu a Birtaniya
Google ya sayar da Motorola ga Lenovo